Madonsela het geen reg om my te beveel nie, sê ZumaFoto van pres. Jacob Zuma: Siyasanga Mbambani, departement van kommunikasie Pres. Jacob Zuma het Woensdag in die Nasionale Vergadering gesê die voormalige openbare beskermer Thuli Madonsela het geen reg om hom te beveel om ŉ kommissie van ondersoek aan te stel oor staatskaping nie. Die president het nie doekies omgedraai toe hy op LP’s se vrae oor Madonsela oor haar sogenaamde staatskaping-verslag in die parlement reageer het nie. Madonsela het in dié verslag beveel dat Zuma, binne 30 dae ŉ kommissie van ondersoek moet aanstel onder die vaandel van ŉ hoofregter, wat hoofregter Mogoeng Mogoeng moet aanwys. Die kommissie sal haar verslag as ŉ beginpunt gebruik om ŉ indiepteondersoek te doen oor bewerings van mishandeling van die staat om die Gupta-familie te bevoordeel. “Hierdie verslag is op ŉ baie snaakse manier hanteer. Dit het my en talle ander geraak, met geen regverdigheid hoegenaamd nie,” het Zuma gesê. “Selfs die manier hoe die aanbevelings gestel is, is dit die president wat die reg het om ŉ kommissie aan te stel. Niemand, maak nie saak watter amp hulle beklee nie, kan die president beveel om ŉ kommissie aan te stel nie.” Madonsela het gesê die ondersoek moet binne ses maande afgehandel word, en het gewys op voorvalle waar Zuma moontlik die wet omseil het en sy het die Nasionale Vervolgingsgesag en die polisie versoek om te bepaal of daar gronde is vir strafregtelike vervolging vir aanklagte in die verslag. Lees alle vorige berigte oor die staatskaping op Maroela Media.